Dansk Industris årlige undersøgelse af de danske kommuners erhvervsvenlighed placerer Aalborg Kommune på en 25. plads, foran de tre større byer Odense, Aarhus og København. Kommunerne er rangeret ud fra en række parametre. Blandt andet infrastruktur, sagsbehandling samt kommunens generelle image og evne til at fastholde og tiltrække nye borgere og virksomheder. Kommunen har taget et spring på hele 42 pladser i forhold til 2010 og placerer sig bedst, når det kommer til image. Her rangeres Aalborg som 15. bedst. - Stærke og innovative virksomheder er fundamentet for vores fremtidige velfærd. Derfor glæder det mig, at endnu en undersøgelse viser, at vi i Aalborg Kommune er attraktiv for viksomheder, siger borgmester Henning G. Jensen i en pressemeddelse fra Aalborg Kommune. Mellem juni 2012 og juni 2013 er der i Aalborg kommet 500 nye arbejdspladser til. Samtidig oplever 64 procent af fremstillingsvirksomhederne i kommunen en stigende omsætning.

Referat:
Aalborg rykker for fjerde år i træk frem på listen over kommuners erhvervsvenlighed.